晝錦堂
作者：韓琦
朝代：宋

paragraphs: 古人之富貴，貴歸本郡縣。
譬若衣錦游，白晝自光絢。
不則如夜行，雖麗胡由見。
事累載方冊，今復著俚諺。
或紆太守章，或擁使者傳。
歌樵忘故窮，滌器掩前賤。
所得快恩仇，愛惡任驕狷。
其志止于此，士固不足羨。
茲予來舊邦，意弗在矜衒。
以疾而量力，懼莫稱方面。
抗表納金節，假守冀鄉便。
帝曰其汝俞，建纛往臨殿。
行路不云非，觀歎溢郊甸。
病軀諧少休，先隴遂完繕。
歲時存父老，伏臘潔親薦。
恩榮孰與偕，衰劣愧獨擅。
公餘新此堂，夫豈事飲燕。
亦非張美名，輕薄詫紳弁。
重祿許安閑，顧己常競戰。
庶一視題榜，則念報主眷。
汝報能何爲，進道確無倦。
忠義聳大節，匪石烏可轉。
雖前有鼎鑊，死耳誓不變。
丹誠難悉陳，感泣對筆硯。